
Право на отпуск по време на предизвестие за напускане на работа Предстои ми да се пенсионирам поради навършване на възраст и осигурителен стаж. Желая трудовият ми договор с работодателя да бъде прекратен на 01.09.2020. Това означава, че аз трябва да подам едномесечно предизвестие на 31.07.2020, за да започне то да тече от 1 август (работя на безсрочен трудов договор). Имам ли право през периода на предизвестието ми – месец август – да ползвам полагащия ми се платен годишен отпуск?
=====================================================================================================================================================================================================================================================================================================================================================================================================================================================================================================

 

Няма пречка по време на връченото предизвестие работникът или служителят да ползва предвидения по утвърдения по реда на чл. 173 от КТ платен годишен отпуск. Според чл. 173, ал. 5 КТ работодателят е длъжен да разреши платения годишен отпуск на работника или служителя, когато той е поискан за периода, посочен в графика, освен ако ползването му е отложено по реда на чл. 176. С изтичане на срока на предизвестието трудовият договор се прекратява, както се прекратява и ползването на платения годишен отпуск.  

При прекратяване на трудовия договор лицето има право на обезщетение за неизползван платен годишен отпуск, ако има такъв.


Поздрави,  

адв. Николина Митова  

тел. 0898 303092




Здравейте отново, адвокат Митова!  

Към 1 септември т.г. ще имам натрупани 7 години непрекъснат педагогически стаж при един и същ работодател и възнамерявам веднага да подам документи за пенсиониране. Въпросът ми е: какъв е размерът на обезщетението, което ми се полага да получа от училището?


Благодаря Ви предварително,


Ваня Спасова




Здравейте, г-жо Спасова,


съобразно чл. 222, ал. 3 от Кодекса на труда при прекратяване на трудовото правоотношение, след като работникът или служителят е придобил право на пенсия за осигурителен стаж и възраст, независимо от основанието за прекратяването, той има право на обезщетение от работодателя в размер на брутното му трудово възнаграждение за срок от 2 месеца, а ако е работил при същия работодател през последните 10 години от трудовия му стаж – на обезщетение в размер на брутното му трудово възнаграждение за срок от 6 месеца. Обезщетение по тази алинея може да се изплаща само веднъж.  

Размерът на обезщетението във Вашия случай е 2 брутни трудови възнаграждения.


Поздрави,  

адв. Николина Митова  

тел. 0898 303092


